Tihana mandušić

2011.

3 kanalna video instalacija

Stajanje, padanje, provlačenje

Instalacija sačinjena od ulaznih vrata u obliku moje siluete i tri projekcije: stajanje, padanje i provlačenje.

Stajanje, projekcija postavljena na kraju hodnika nasuprot ulaznih vrata, prikazuje mirno stajanje u trajanju od sat vremena tokom kojeg si dopuštam samo minimalne kretnje glave. Druge dvije projekcije, malo odvojene prostorom i platnom dijagonalno postavljenim u odnosu na ulaz u prostoriju, proiciraju se svaka na svojoj strani platna. Padanje prikazuje čin koji nastaje opuštanjem svih mišića u tijelu, pad. Snimano je na različitim lokacijama u eksterijeru, složeni su jedan iza drugog i proiciraju se u loop. Provlačenje također prikazuje više akcija i proicira se u loop. U njima se provlačim kroz uske prostore u različitim eksterijerima.

Sve tri projekcije nastaju zbog razjašnjavanja nekih iskustava bez da pričaju cijelu priču, nego samo da naznače pobudu koja je do njih dovela. Stajanje, poza bez akcije, u kojoj ostaje samo promatrati. Iako nastala zbog društvenih situacija izmještena u interijer bez sudjelovanja drugih ljudi biva ogoljena na samo taj trenutak ne-djelovanja i izdržavanja. Padanje kao reakcija na društvene situacije u kojima je napetost tijela maksimalna. Moj pad nije gubitak kontrole, on je samo promjena stava, opuštanje tijela, oprečnost stajanju, trenutak kad je stajanje došlo do kraja, kad je potrebno popustiti napetost tijela i uma. Pad kao reakcija dočarava samo jedan kratki društveni timeout. Provlačenje kao akcija koja opisuje moj uzak prostor djelovanja. Provlačenje kroz postojeće i tako pravljenje novog, pokušavam kroz drugačiju namjeru promijeniti namjenu.